Spin-ners

Da Rafael Camenisch

"Jau na sun perdert avunda per inventar istorgias da cac – tut quai che stat qua è la pura vardad, vesida tras mes egls. Uschia sto quai esser, pertge uschia è la vita..."

Ina giada vegn el alert e realisescha ch'in liun stat gist davant ses chau ed al savura. In'autra giada vegn el alerta e vesa ch'in elefant va gist en quest mument sur el or. En il desert mora el bunamain perquai ch'el n'ha betg pli aua. En in flum naja el quasi. El vesa, sco ina matta passa sin ina mina e mora. Sco giuven um ha el stuì ir en la guerra ad Angola per defender il reschim d'apartheid da l'Africa dal Sid dal communissem. En sasez è el professur d'economia ad in'universitad en l'Africa dal Sid. Ses chavels nun èn petgnads. El na savess betg (pli) durmir en in hotel. Ed a ses frar ha in crocodil mors davent il bratsch. Ma Johan bakkes va anc adina sin viadi. Trasora puspè. Uschia ha era ses cudesch per afrikaans num: "moer toe die vreemde in" – sa pitgar en l'ester.

En las ustarias giaschan las vitas
Oz abita Bakkes a Paarl, betg lunsch davent da Kapstadt. El è maridà ed ha dus uffants. Ma quai na munta uschia bler: Anc adina va el e ristga sia vita be per viver l'aventura. Quai ha el gia adina fatg – e vegn probabel er adina a far. El di ch'ins chattia l'olma d'ina citad en las ustarias. Là va el er gugent. Pertge là raquintia la glieud – suenter ch'els hajan bavì avunda – da lur vita.
Igl è stà in zichel curius: Jau aveva gist legì ses cudesch, qua ves jau tar in concert tuttenina Bakkes gist davos mai. Jau hai guardà duas giadas: Era quai pussaivel? Gea. Senza vulair romantisar: Guardar en ils egls da Bakkes è stà sco da guardar en ils egls d'in animal selvadi.

Ina atgna lutga
Quasi danvanz da dir che la persuna che deva il concert nun è er betg il pli "normal": Koos Kombuis. Domadus – Bakkes e Kombuis – han protestà  sin lur moda encunter l'apartheid che ha sbittà ils dretgs umans dals nairs en l'Africa dal Sid. Kombuis è stà sin tribuna cun dunnas nairas – e quai en in temp ch'i deva bus per alvs e per betg-alvs e la lètg tranter alvs e betg-alvs era scumandada strictamain.
Bakkes ha protestà pli ruassaivel: Cun persunas da colur da pel naira è el ì sin viadis ed ensemen han els ristgà bleras giadas la vita.
Igl è stà curius da discurrer cun Bakkes e cun Kombuis. Ma er bel. Da guardar en ils egls da Bakkes è stà sco da guardar en in guaud stgir. El è grond e robust, ma ses esser miaivel. En mai hai sveglià grond respect d'inscuntrar Bakkes, quest spinner e fantast che pudess far l'impressiun dad esser stanchel da la vita.

Forsa pli blers che quai ch'ins pensa
E Kombuis? Oz è'l pli ruassaivel ed ha famiglia. L'apartheid e dapi 1990 istorgia. Ed ussa ston pajais sco la Svizra render quint davart lur far durant quest temp nair da l'istorgia - e pajar. Per persunas sco Bakkes e Kombuis è lur lutga persunala encunter il stadi passada. "Moer toe die vreemde in" ha Bakkes deditgà , tut ses cumpogns da viadi. Ambivalent. Ma: Er tranter ils alvs da l'Africa dal Sid hai da glieud che ha cumbattì, nunconformists che han fatg part dal struggle. Magari pli blers che quai ch'ins pensa.